Landmændene er utilfredse med de restriktioner på landbrugsdriften, som Regeringens Grøn Vækst plan ligger op til. - Vi kan ikke klare flere særregler for danske landbrug i forhold til vores konkurrenter i resten af verden. Det her er sidste chance for at sige stop, siger Mogens Olesen, Svineproducent, Skelund. Det er specielt stramme miljøregler, der ødelægger fremtidsmulighederne mener landmændene. - Vi har verdens bedste, mest sikre og gennemkontrollerede fødevareproduktion. De sikre fødevarer forsvinder sammen med dansk landbrug. Så må vi se, hvad forbrugerne siger til det om 20 år, siger Bo Ritterbusch, Svineproducent, Skelund. Landmændene vil ikke blokere trafikken eller smide brændende halmballer i gaderne, som franske landmænd en gang imellem tyer til. - Det her er en fredelig, lidt langsom, oplysningstur til hovedstaden, hvor vi håber at komme i kontakt med rigtig mange almindelige mennesker og forklare dem, hvordan situationen egentlig ser ud, siger Bo Ritterbusch. Samtidig med traktortræffet holder landmændenes protestorganisation, Bæredygtig Landbrug en konference på Christiansborg, for at få politikerne til at tage deres planer af bordet. Demonstrationen på Rådhuspladsen har dog fået Miljøministeren til at melde fra til konferencen.

Opsummering:
50 nordjyske landmænd triller onsdag igennem København på deres traktorer sammen med cirka 450 utilfredse danske landmænd.